Seun sterf toe hy glo uit trein valDie toneel waar die seun se liggaam gevind is. (Foto: Netcare 911) ŉ Tienerseun is oorlede nadat hy Sondagmiddag na bewering uit ŉ bewegende trein in Soweto in Johannesburg geval het. Shawn Herbst, woordvoerder van Netcare 911, het gesê paramedici is omstreeks 14:20 na die toneel naby die Merafe-treinstasie in Tsamaisostraat in Naledi ontbied waar ŉ seun, vermoedelik 13 jaar oud, glo uit die trein waarin hy elders op pad was, geval het. Die seun se liggaam is onder in ŉ wal langs ŉ stroom aangetref en was aanvanklik onbereikbaar. Volgens Herbst is die treinspore noodgedwonge in albei rigtings gesluit waarna reddingswerkers ŉ tou-en-mandjie-sisteem gebruik het om die liggaam na bo te hys. Die seun het ŉ kopbesering gedurende die val opgedoen en is op die toneel dood verklaar.